अपनी बाल्यावस्था में अलबर्ट आईंस्टीन को उनके चाचा द्वारा दिए गये कम्पास ने जिज्ञासु बनाया। वे स्वयं से पूछने लगे कि चुम्बक को पास लाने पर कम्पास की सुई आखिर हिलती क्यों है, जबकि उसे छुआ तक नहीं जाता है?आगे चल कर इसी जिज्ञासा ने ‘विद्युत चुंबकत्व’ में उनकी गहरी रूचि जगाई। मैक्सवेल के सिद्धांत का अध्ययन करते समय उन्हें ‘प्रकाश के वेग की निरपेक्षता’ का संज्ञान हुआ। इस संबंध में माइकल्सन और मोर्ली द्वारा किये गये प्रयोगों से भी इसकी पुष्टि हुई। इसतरह उनके मन में पक्का विश्वास हो गया कि यह प्रकृति का एक सत्य है।अब इसे आधार बना कर एक सिद्धांत को विकसित करने का आयडिया उनके मन में आया। इसके बाद उन्होंने जिस ‘सापेक्षता के विशिष्ट सिद्धांत’ को गढ़ा उसने विज्ञान के पारम्परिक आधारों को बदलते हुए नये विज्ञान को खड़ा करने के लिए आधार उपलब्ध कराया। इस सिद्धांत ने आकाश, काल और द्रव्यमान जैसी ‘निरपेक्ष’ मानी जा रही भौतिक राशियों को वेग पर निर्भर रहने वाली ‘सापेक्षीय’ राशि बना दिया। तर्क को विस्तार देते हुए उन्हें ‘ऊर्जा और द्रव्यमान में तुल्यता’ दर्शाने वाला एक समीकरण भी मिल गया जिससे विश्व को परमाणु की असीम शक्ति से परिचय मिला।